b'\n_START_ARTICLE_\nWoodstock\n_START_SECTION_\nNa\xc4\x8drtovanje in priprave\n_START_PARAGRAPH_\nProjekt Woodstock je bil ustvarjen s strani Michaela Langa, Artieja Kornfielda, Joela Rosenmana in Johna P. Robertsa. Roberts in Rosenman sta financirala projekt, Lang pa je imel nekaj promocijskih izku\xc5\xa1enj, ko je leto prej soorganiziral majhen festival na Vzhodni obali, Miami Pop Festival, ki se ga je v dveh dneh udele\xc5\xbeilo 25.000 ljudi._NEWLINE_V za\xc4\x8detku 1969 sta bila Roberts in Rosenman newyor\xc5\xa1ka podjetnika, ki sta gradila velik studijski kompleks Media Sound na Manhattanu. Lang in Kornfeldov odvetnik, Miles Lourie, ki je pomagal pri projektu Media Sound, sta kontaktirala Robertsa in Rosenmana glede financiranja podobnega, vendar precej manj\xc5\xa1ega studia, ki sta ga \xc5\xbeelela postaviti v Woodstocku, New York. Neprepri\xc4\x8dana glede projekta Studio-in-the-Woods, sta Roberts in Roseman predlagala koncert z izvajalci, znanim obmo\xc4\x8dju Woodstocka (kot na primer Bob Dylan in The Band). Kornfeld in Lang sta se strinjala z novim na\xc4\x8drtom in januarja 1969 je bilo ustanovljeno podjetje Woodstock Ventures. Sede\xc5\xbe podjetja je bil lociran na 47 West 57th Street na Manhattanu. Burt Cohen in njegova oblikovalska skupina Curtain Call Productions je nadzirala psihedeli\xc4\x8dno transformacijo pisarne._NEWLINE_Na za\xc4\x8detku so bile vidne o\xc4\x8ditne razlike med pristopom vseh \xc5\xa1tirih. Roberts je bil discipliniran in je vedel kaj potrebuje podjetje za uspeh, Lang pa je Woodstock videl kot nov, umirjen na\xc4\x8din zdru\xc5\xbeevanja podjetnikov. Ko Lang ni na\xc5\xa1el lokacije za koncert, sta Roberts in Rosenman \xc5\xa1la na teren in na koncu na\xc5\xa1la kon\xc4\x8dno lokacijo. Podobne razlike glede finan\xc4\x8dne discipline so bile razlog, da sta Roberts in Rosenman razmi\xc5\xa1ljala o nadaljnjem financiranju ali prenehanju financiranja projekta._NEWLINE_Aprila 1969 je skupina Creedence Clearwater Revival postala prvi izvajalec, ki je sklenila pogodbo za festival, za katerega so dobili 10.000 dolarjev. Promotorji so imeli pred tem te\xc5\xbeave z vabljenjem znanih izvajalcev. Bobnar skupine, Doug Clifford je kasneje dejal, "Ko je Creedence sklenila pogodbo, so vsi ostali sko\xc4\x8dili v vrsto in pri\xc5\xa1li so vsi ostali veliki izvajalci." Zaradi termina koncerta ob 3. uri zjutraj in nenastopanja v filmu Woodstock, so \xc4\x8dlani skupine izrazili grenkobo glede svojih izku\xc5\xa1enj o festivalu._NEWLINE_Woodstock je bil ustvarjen kot dobi\xc4\x8dkonosno podjetje z nazivom "Woodstock Ventures". Kot "brezpla\xc4\x8dni koncert" je festival postal znan, ker se je festivala udele\xc5\xbeilo mnogo ve\xc4\x8d ljudi kot so organizatorji predvidevali. Vstopnice za tridnevni festival so stale 18 dolarjev v predprodaji in 24 dolarjev na dan festivala. Prodaja vstopnic je bila omejena na prodajalne plo\xc5\xa1\xc4\x8d v obmo\xc4\x8dju New Yorka ali prek po\xc5\xa1te Radio City Station, ki je stala na Midtown Manhattnu. V predprodaji je bilo prodanih okrog 186.000 kart in organizatorji so pri\xc4\x8dakovali pribli\xc5\xbeno 200.000 obiskovalcev festivala.\n_START_SECTION_\nIzbira lokacije festivala\n_START_PARAGRAPH_\nPo prvotnem planu naj bi bil festival izvedel v Wallkillu, New York. Po zavrnitvi ideje s strani lokalnih prebivalcev sta Lang in Kornfeld \xc5\xbee mislila, da sta na\xc5\xa1la lokacijo v Saugertiesu, New York, a sta napa\xc4\x8dno razumela lastnika zemlji\xc5\xa1\xc4\x8da. Razo\xc4\x8darana nad pomanjkanjem napredka, sta iskanje lokacije prevzela Roberts in Rosenman in v mestu Wallkill, New York odkrila Mills Industrial Park (41\xc2\xb028\xe2\x80\xb239\xe2\x80\xb3N 74\xc2\xb021\xe2\x80\xb249\xe2\x80\xb3W), ki ga je podjetje Woodstock Ventures spomladi zakupilo za 10.000 dolarjev. Mestnim uradnikom je bilo zagotovljeno, da se festivala ne bo udele\xc5\xbeilo ve\xc4\x8d kot 50.000 ljudi. Mestni prebivalci so takoj za\xc4\x8deli nasprotovati projektu. V za\xc4\x8detku julija je mestni odbor sprejel zakon, ki je zahteval dovoljenje za zbiranje ve\xc4\x8d kot 5.000 ljudi. 15. julija 1969 je Wallkill Zoning Board of Appeals uradno prepovedala koncert zaradi prenosnih strani\xc5\xa1\xc4\x8d. Poro\xc4\x8dila o prepovedi pa so se izkazala kot reklama za festival._NEWLINE_V svoji knjigi iz leta 2007, Taking Woodstovck, Elliot Tiber opisuje, da je ponudil gostovanje festivala na svoji zemlji in je imel dovoljenje za dogodek. V knjigi trdi, da je promotorje predstavil kmetu Maxu Yasgurju. Lang je sicer izpodbil Tiberjevo izjavo in trdil, da ga je Tiber predstavil agentu, ki ga je brez Tiberja odpeljal na Yasgurjevo farmo. Sam Yasgur, Maxov sin, se je strinjal z Langovo izjavo. Yasgurjeva zemlja je ustvarila nekak\xc5\xa1no naravno skledo, ki je potekala do ribnika Filippini Pond na severni strani zemlji\xc5\xa1\xc4\x8da. Oder je bil kasneje postavljen ob vzno\xc5\xbeju hriba, z ribnikom v ozadju. Ribnik je kmalu postal popularna to\xc4\x8dka golega kopanja._NEWLINE_Organizatorji so oblastem v Bethelu dejali, da ne pri\xc4\x8dakujejo ve\xc4\x8d kot 50.000 ljudi._NEWLINE_Kljub nasprotovanju prebivalcev in znakom proti festivalu "Buy No Milk. Stop Max\'s Hippy Music Festival" (Ne kupujte mleka. Ustavite Maxov hipijski glasbeni festival), sta mestni odvetnik Bethla, Frederick W. V. Schadt in gradbeni in\xc5\xa1pektor Donald Clark odobrila dovoljenja, mestni odbor pa je zavrnil njihovo formalno izdajo. Clarku je bilo naro\xc4\x8deno naj objavlja naloge za ustavitev dela.\n_START_SECTION_\nBrezpla\xc4\x8dni festival\n_START_PARAGRAPH_\nZaradi pozne spremembe lokacije festivala niso imeli organizatorji dovolj \xc4\x8dasa za njegovo pripravo. Na sestanku tri dni pred festivalom so organizatorji menili, da imajo dve opciji: prva, da dokon\xc4\x8dajo ograje in blagajne, brez katerih bi izgubili dobi\xc4\x8dek ali pa bi se zadol\xc5\xbeili; druga opcija pa je bila, da preusmerijo vse razpolo\xc5\xbeljive vire v izgradnjo odra, brez katerega bi bilo ob\xc4\x8dinstvo nezadovoljno in razo\xc4\x8darano. Ko so naslednjega dne za\xc4\x8deli prihajati tiso\xc4\x8di in tiso\xc4\x8di, je bila odlo\xc4\x8ditev sprejeta. Ljudje brez vstopnic so preprosto \xc5\xa1li skozi vrzeli v ograji, organizatorji pa so bili primorani ustvariti brezpla\xc4\x8dni dogodek. \xc4\x8ceprav so organizatorji po festivalu skoraj bankrotirali, je njihovo lastni\xc5\xa1tvo filmskih in snemalnih pravic po izdaji dokumentarnega filma leta 1970 ve\xc4\x8d kot nadomestilo izgubo.\n_START_SECTION_\nFestival\n_START_PARAGRAPH_\nMno\xc5\xbeica obiskovalcev je v Bethelu ustvarila velik prometni zastoj. \xc4\x8ceprav se je mesto balo kaosa, ni uveljavilo svojih pravil. S\xc4\x8dasoma so objave radijskih postaj in opisi prometnih zastojev po televiziji ljudi odvrnile od obiska festivala. Arlo Guthrie je v filmu dejal, da je bila avtocesta New York State Thruway zaprta. Direktor muzeja Woodstocka je sicer zanikal Guthriejevo izjavo. Poleg te\xc5\xbeav z mno\xc5\xbeico in gne\xc4\x8do, je ob\xc4\x8dasno de\xc5\xbeevje povzro\xc4\x8dilo blatne ceste in polja. Objekti niso bili opremljeni s sanitarijami in prvo pomo\xc4\x8djo za tolik\xc5\xa1no \xc5\xa1tevilo udele\xc5\xbeencev, ogromno \xc5\xa1tevilo obiskovalcev pa se je zna\xc5\xa1lo na de\xc5\xbeju, brez hrane in s slabimi sanitarijami._NEWLINE_Na nedeljsko jutro, 17. avgusta, je organizatorja festivala Johna Robertsa klical guverner New Yorka, Nelson Rockefeller in dejal, da je razmi\xc5\xa1ljal o prihodu 10.000 pripadnikov nacionalne garde zvezne dr\xc5\xbeave New York na festival. Roberts je nato Rockefellerja uspe\xc5\xa1no prepri\xc4\x8dal v opustitev namena. Okro\xc5\xbeje Sullivan County, New York je razglasilo izredno stanje. Med festivalom je osebje bli\xc5\xbenje letalske baze Stewart Air Force Base pomagalo pri vstopu in izstopu nastopajo\xc4\x8dih iz koncertnega prizori\xc5\xa1\xc4\x8da._NEWLINE_Jimi Hendrix je bil zadnji izvajalec, ki je nastopil na festivalu. Zaradi de\xc5\xbeevne nedelje je Hendrix pri\xc4\x8del z nastopom \xc5\xa1ele v ponedeljek zjutraj ob 8:30. Poslu\xc5\xa1alcev je bilo takrat bistveno manj, okrog 30.000, ve\xc4\x8dina katerih je \xc4\x8dakala Hendrixa, preden je zapustila festival \xc5\xa1e med njegovim nastopom._NEWLINE_Hendrix in njegova nova skupina, Gypsy Sun and Rainbows (predstavljeni so bili sicer kot The Experience, a je Hendrix popravil napa\xc4\x8dno ime) so izvedli dvourni nastop. Njegova psihedeli\xc4\x8dna verzija ameri\xc5\xa1ke nacionalne himne "The Star-Spangled Banner" je trajala pribli\xc5\xbeno tri \xc4\x8detrtine nastopa, nadaljevala pa se je v skladbo "Purple Haze". Skladba je postala "del Zeitgeista 60. let" in je bila za vedno ohranjena v filmu Woodstock. Hendrixov imid\xc5\xbe med izvajanjem skladbe, ko je nosil modro-bel suknji\xc4\x8d in rde\xc4\x8do ruto, je postal znan kot opredelitev trenutka 60. let._NEWLINE_\xc4\x8ceprav je bil festival, glede na \xc5\xa1tevilo obiskovalcev in razmere, zelo miren, sta bili dve smrtni \xc5\xbertvi: ena od domnevno prevelikega odmerka heroina, druga pa, ko je traktor povozil spe\xc4\x8dega udele\xc5\xbeenca na bli\xc5\xbenjem polju. Na festivalu sta bili zabele\xc5\xbeeni tudi dve rojstvi (eno v avtu, ki je bil v prometni gne\xc4\x8di, drugo pa v bolni\xc5\xa1nici po helikopterskem prevozu) in \xc5\xa1tirje spontani splavi. Ustno pri\xc4\x8devanje v filmu omenja obe smrti in vsaj eno rojstvo ter \xc5\xa1tevilne logisti\xc4\x8dne te\xc5\xbeave._NEWLINE_Vseeno pa je Woodstock, v skladu z idealisti\xc4\x8dnimi upi 60. let, navdu\xc5\xa1il ve\xc4\x8dino udele\xc5\xbeencev. Na festivalu je vladal ob\xc4\x8dutek nekak\xc5\xa1ne dru\xc5\xbebene harmonije, ki je s kakovostjo glasbe in ogromno mno\xc5\xbeico ljudi v bohemskih obla\xc4\x8dilih, obna\xc5\xa1anju in navadah pripomogel k stvaritvi enega trajnih dogodkov 20. stoletja._NEWLINE_Po koncertu je Max Yasgur, lastnik zemlji\xc5\xa1\xc4\x8da, festival videl kot zmago miru in ljubezni. Govoril je o tem kako je skoraj pol milijona ljudi, napolnjenih s potencialom za nesre\xc4\x8de, nemire in katastrofo pre\xc5\xbeivelo tri dni z glasbo in mirnimi mislimi. Dejal je: "\xc4\x8ce se jim pridru\xc5\xbeimo, lahko te\xc5\xbeave dana\xc5\xa1nje Amerike spremenimo v upanje na svetlej\xc5\xa1o in mirnej\xc5\xa1o prihodnost..."\n_START_SECTION_\nZvok\n_START_PARAGRAPH_\nZa zvok koncerta je bil zadol\xc5\xbeen zvo\xc4\x8dni tehnik Bill Hanley. "Delovalo je zelo dobro," je dejal o festivalu. "Na hribe sem postavil posebne zvo\xc4\x8dnike in imel 16 nizov zvo\xc4\x8dnikov na 21 m visokih stolpih. Ozvo\xc4\x8dje smo postavili za 150.000 do 200.000 ljudi. Seveda je bilo obiskovalcev 500.000." Podjetje Altec Lansing je oblikovalo posebna ohi\xc5\xa1ja iz vezanega lesa, ki so tehtala pol tone, v vi\xc5\xa1ino so merila 1,8 m, v globino 1,2 m, v \xc5\xa1irino pa 0,91 m. Vsako ohi\xc5\xa1je je dr\xc5\xbealo \xc5\xa1tiri 15-in\xc4\x8dne zvo\xc4\x8dnike JBL D140. Za odrom so bili trije transformatorji, ki so proizvajali 2000 amperov toka za napajanje. Dolgo \xc4\x8dasa je bil celoten sistem imenovan kot The Woodstock Bins.\n_START_SECTION_\nMedijska pokritost\n_START_PARAGRAPH_\nNa prizori\xc5\xa1\xc4\x8du je bilo zelo malo poro\xc4\x8devalcev izven neposrednega obmo\xc4\x8dja. V prvih dneh festivala so nacionalni mediji poudarjali te\xc5\xbeave. Naslovi \xc4\x8dasopisa Daily News so govorili o prometni gne\xc4\x8di, ogromnem blatu. The New York Times je opisoval, da so "sanje marihuane in rock glasbe" prignale 300.000 ljudi na Woodstock", ki naj bi se kon\xc4\x8dal v "no\xc4\x8dni mori blata in stagnacije". \xc4\x8clanek so zaklju\xc4\x8dili z vpra\xc5\xa1anjem "Kak\xc5\xa1na kultura je to, ki lahko povzro\xc4\x8di tako ogromen nered?". Poro\xc4\x8danje je postalo bolj pozitivno proti koncu festivala, deloma zato, ker so star\xc5\xa1i obiskovalcev koncerta poklicali medije in jim na podlagi telefonskih klicev svojih otrok sporo\xc4\x8dili, da je njihovo poro\xc4\x8danje zavajujo\xc4\x8de._NEWLINE_The New York Times je poro\xc4\x8dal o uvodu festivala in prehodu iz Wallkilla v Bethel. Barnard Collier, ki je s prizori\xc5\xa1\xc4\x8da Woodstocka poro\xc4\x8dal za The New York Times, trdi, da so nanj pritiskali uredniki \xc4\x8dasopisa, da bi o dogodku napisal negativni \xc4\x8dlanek. Collier je nato grozil, da ne bo napisal \xc4\x8dlanka, dokler mu izvr\xc5\xa1ni urednik \xc4\x8dasopisa, James Reston, ni dovolil, da opi\xc5\xa1e dogodek kot ga sam vidi. \xc4\x8clanek je govoril o prometnih zastojih in manj\xc5\xa1ih kr\xc5\xa1itvah zakonov, poudarjal pa je sodelovanje, velikodu\xc5\xa1nost in dobrodu\xc5\xa1nost obiskovalcev festivala. Po koncu festivala je Collier objavil \xc5\xa1e en \xc4\x8dlanek o odhodu obiskovalcev s festivala in nizkemu \xc5\xa1tevilu nasilnih dejanj na dogodku, pohvalil pa je glavnega zdravnika dogodka._NEWLINE_Times Herald-Record, edini lokalni dnevni \xc4\x8dasopis je izrazil nasprotovanje zakonu, ki je prepovedal festival v Wallkillu. Med festivalom je iz\xc5\xa1la tudi redka sobotna izdaja \xc4\x8dasopisa. \xc4\x8casopis je imelo edino telefonsko linijo na lokaciji, zgodbe in fotografije festivala pa je do sede\xc5\xbea \xc4\x8dasopisa v Middletownu, ki je bilo od lokacije festivala oddaljen 35\xc2\xa0mi (56\xc2\xa0km), preva\xc5\xbeal motorist.\n_START_SECTION_\nFilmi\n_START_PARAGRAPH_\nLeta 1970 je iz\xc5\xa1el dokumentarni film z naslovom Woodstock, ki ga je re\xc5\xbeiral Michael Wadleigh, urednika pa sta bila Thelma Schoonmaker in Martin Scorsese. Artie Kornfeld, eden izmed promotorjev festivala, je obiskal Freda Weintrauba, izvr\xc5\xa1nega direktorja pri Warner Bros. in ga povpra\xc5\xa1al za finan\xc4\x8dno podporo za film o festivalu. Artieja so vsepovsod zavrnili, Weintraub pa je Kornfeldu dal 100.000 dolarjev za film. Woodstock je pripomogel k obstanku podjetja Warner Bros., ko je bilo podjetje na robu propada. O podrobnostih glede snemanja filma govori knjiga Easy Riders, Raging Bulls, ki je iz\xc5\xa1la leta 1998._NEWLINE_Za film je Wadleigh zbral ekipo 100 ljudi, ki so prihajali iz newyor\xc5\xa1ke filmske scene. Ker ni imel denarja za pla\xc4\x8dilo ekipe, se je s \xc4\x8dlani pogodil o metodi dvojno ali ni\xc4\x8d, kar pomeni, da bi \xc4\x8dlani ekipe, v primeru, da bi film uspel, prejeli dvojno pla\xc4\x8dilo, \xc4\x8de pa bi se film izkazal za neuspe\xc5\xa1nega, ne bi prejeli ni\xc4\x8desar. Wadleigh je \xc5\xbeelel v film vklju\xc4\x8diti \xc4\x8dim ve\xc4\x8d hipijev in glasbe, zato je zabele\xc5\xbeil tako poglede hipijev na dogodke, ki so se dogajali vzporedno s festivalom (npr. Vietnamska vojna), kot tudi poglede me\xc5\xa1\xc4\x8danov._NEWLINE_Film Woodstock je prejel Oskarja za dokumentarni film. Ameri\xc5\xa1ka Kongresna knji\xc5\xbenica je film ozna\xc4\x8dila kot "kulturno pomemben". Leta 1994 je iz\xc5\xa1el Woodstock: The Director\'s Cut. Raz\xc5\xa1irjena verzija filma vsebuje posnetke nastopov Janis Joplin, Jefferson Airplane, Jimija Hendrixa in Canned Heat, ki niso bili vklju\xc4\x8deni v prvotno verzijo filma. Leta 2009 je iz\xc5\xa1la izdaja ob 40. obletnici Woodstocka na DVD-ju in na Blue Rayju._NEWLINE_Leta 2009 je iz\xc5\xa1el \xc5\xa1e en film o festivalu, Taking Woodstock, ki ga je posnel tajvansko-ameri\xc5\xa1ki snemalec Ang Lee. Lee je prakti\xc4\x8dno najel vse mesto New Lebanon, New York, kjer je snemal film. Bal se je morebitnih jeznih doma\xc4\x8dinov, vendar so doma\xc4\x8dini prijazno in z navdu\xc5\xa1enjem pomagali pri snemanju. Film govori o Elliotu Tiberu (igralec Demetri Martin) in njegovi vlogi pri selitvi festivala v Bethel, New York. V filmu nastopa tudi Jonathan Groff kot Michael Lang ter Henry Goodman in Imelda Staunton kot Jake in Sonia Teichberg.\n_START_SECTION_\nAlbumi\n_START_PARAGRAPH_\nLeta 1994 je iz\xc5\xa1el tudi album Jimi Hendrix: Woodstock, ki vsebuje le izbrane posnetke nastopa Jimija Hendrixa. Dalj\xc5\xa1i dvojni album Live at Woodstock, ki je iz\xc5\xa1el leta 1999 vsebuje skoraj vse posnetke Hendrixovih skladb, razen dveh skladb, ki jih je odpel njegov ritem kitarist._NEWLINE_Leta 2009 je Joe Cocker izdal Live at Woodstock, ki vsebuje celoten njegov nastop. Album vsebuje enajst skladb, od tega deset, ki prej \xc5\xa1e niso iz\xc5\xa1le._NEWLINE_Leta 2009 so celotni nastopi z Woodstocka od Santane, Janis Joplin, Sly & the Family Stone, Jefferson Airplane in Johnny Winter iz\xc5\xa1li posamezno pri zalo\xc5\xbebi Legacy/SME Records in tudi v setu z naslovom The Woodstock Experience. Istega leta je zalo\xc5\xbeba Rhino/Atlantic Records izdala set Woodstock: 40 Years On: Back to Yasgur\'s Farm, ki vsebuje ve\xc4\x8d nastopov, napovedi in drug material.\n_START_SECTION_\nPo festivalu\n_START_PARAGRAPH_\nMax Yasgur je leto pozneje zavrnil obhajanje obletnice festivala na isti lokaciji in dejal, da se bo ponovno ukvarjal s svojo farmo. Yasgur je umrl leta 1973._NEWLINE_Volivci iz Bethela na volitvah novembra 1969 niso podprli svojega nadzornika zaradi njegove vloge pri selitvi festivala v mesto. Zvezna dr\xc5\xbeava New York in mesto Bethel sta zatem sprejela vrsto zakonov, ki prepre\xc4\x8dujejo nastanku ve\xc4\x8djega \xc5\xa1tevila festivalov._NEWLINE_Leta 1984 sta lastnika zemlji\xc5\xa1\xc4\x8da, Louis Nicky in June Gelish, na uradno lokacijo festivala postavila spomenik z besedami "Peace and Music", ki ga je izdelal lokalni kipar, Wayne C. Saward._NEWLINE_Sledili so \xc5\xa1tevilni ukrepi, ki bi prepre\xc4\x8dili ljudem, da bi obiskovali lokacijo festivala. Lastnika sta tu nasula pi\xc5\xa1\xc4\x8dan\xc4\x8dje gnojilo, med eno obletnico pa so traktorji in policijska vozila blokirali ceste. Leta 1989 se je 20.000 ljudi zbralo na lokaciji ob 20. obletnici festivala. Leta 1997 je bil tam postavljen znak dobrodo\xc5\xa1lice za obiskovalce._NEWLINE_Za razliko od mesta Bethel, si je mesto Woodstock prizadevalo izkoristiti prepoznavnost zaradi festivala. Stali\xc5\xa1\xc4\x8de mesta Bethel se je spremenilo, vse to pa je privedlo do povezave med obema mestoma._NEWLINE_Proti podjetju Woodstock Ventures je bilo vlo\xc5\xbeenih pribli\xc5\xbeno 80 to\xc5\xbeb, predvsem s strani bli\xc5\xbenjih kmetov. Film je pripomogel k pla\xc4\x8dilu od\xc5\xa1kodnin.\n_START_SECTION_\nLokacija Woodstocka danes\n_START_PARAGRAPH_\nLeta 1984 je bila na lokaciji festivala postavljena spominska plo\xc5\xa1\xc4\x8da. \xc4\x8ceprav ostaja lokacija festivala \xc5\xa1e vedno ohranjena v pode\xc5\xbeelskem okolju, jo obiskujejo \xc5\xa1tevilni obiskovalci vseh generacij._NEWLINE_Leta 1996 je lokacijo festivala in 1.400 akrov (5,7\xc2\xa0km\xc2\xb2) okolice kupil Alan Gerry, da bi ustanovil Bethel Woods Center for the Arts. Center je bil odprt 1. julija 2006, ob odprtju pa je igral Orkester Newyor\xc5\xa1ke filharmonije. 13. avgusta so v Centru, 37 let po Woodstocku, pred 16.000 poslu\xc5\xa1alci, nastopili Crosby, Stills, Nash & Young._NEWLINE_2. junija 2008 je bila otvoritev muzeja. Muzej vsebuje filmske posnetke, interaktivne zaslone in \xc5\xa1tevilne predmete, ki razlagajo festival Woodstock, njegov pomen kot vrhunec desetletja radikalne kulturne preobrazbe, zapu\xc5\xa1\xc4\x8dino 50. in 60. let 20. stoletja ter Woodstock danes._NEWLINE_Pepel pokojnega Richieja Havensa je bil 18. avgusta 2013 raztresen po lokaciji festivala._NEWLINE_Konec leta 2016 je ameri\xc5\xa1ki urad za ohranjanje zgodovine iz New Yorka posredoval pri National Park Service, da je bila lokacija festivala uvr\xc5\xa1\xc4\x8dena v Nacionalni register zgodovinskih krajev.\n_START_SECTION_\n40. obletnica festivala\n_START_PARAGRAPH_\nOb 40. obletnici festivala so po svetu potekale najrazli\xc4\x8dnej\xc5\xa1e aktivnosti. 15. avgusta je v centru Bethel Woods Center for the Arts na 8-urnem koncertu nastopila najve\xc4\x8dja skupina originalnih udele\xc5\xbeencev Woodstocka. Nastopili so Big Brother and the Holding Company, ki so izvedli hite Janis Joplin, Canned Heat, Ten Years After, Jefferson Starship, Mountain in The Levon Helm Band. Na Woodstocku je Levon Helm bobnal in pel s skupino The Band. Paul Kantner je bil edini \xc4\x8dlan zasedbe Jefferson Airplane, ki je igrala na Woodstocku. Tom Constanten, ki je na Woodstocku igral klaviature pri skupini Grateful Dead, je na koncertu izvedel nekatere skladbe s skupino Jefferson Starship. Jocko Marcellino, ki je na Woodstocku nastopil s skupino Sha Na Na, je na koncertu nastopil s Canned Heat. Gostitelj koncerta je bil Country Joe McDonald. Richie Havens, ki je leta 1969 otvoril festival, je nastopil na koncertu dan prej. Crosby, Stills & Nash in Arlo Guthrie so obletnico zaznamovali s koncertom v Bethelu avgusta 2009._NEWLINE_Drugi dogodek je potekal v Hawkurstu, v Kentu, v Zdru\xc5\xbeenem kraljestvu, na dogodku Summer of Love, kjer sta nastopila dva originalna izvajalca z Woodstocka. To sta bila Barry Melton iz skupin Country Joe in Fish ter Robin Williamson iz skupine The Incredible String Band, nastopili pa sta \xc5\xa1e cover skupini Santane in Grateful Dead. 14. in 15. avgusta je potekal spominski koncert ob 40. obletnici Woodstocka v Woodstocku, Illinois, ki je edini prejel priznanje s strani "o\xc4\x8deta Woodstocka", Arteja Kornfelda. Kornfeld se je kasneje udele\xc5\xbeil koncerta skupaj s promotorji._NEWLINE_Istega leta sta Michael Lang in Holly George-Warren izdala knjigo The Road to Woodstock, ki opisuje Langov prispevek k oblikovanju in izvedbi Woodstocka, vsebuje pa tudi osebne zgodbe \xc5\xa1tevilnih ljudi, ki so bili povezani s festivalom.\n_START_SECTION_\nV popularni kulturi\n_START_PARAGRAPH_\nKot eden najve\xc4\x8djih rockovskih festivalov vseh \xc4\x8dasov in eden klju\xc4\x8dnih kulturnih dogodkov 60. let, je bil Woodstock v popularni kulturi omenjen ve\xc4\x8dkrat na razli\xc4\x8dne na\xc4\x8dine. Fraza "Woodstock generacija" je postala del skupnega leksikona. Parodije in spomini na festival so se pri\xc4\x8deli \xc5\xbee kmalu po zaklju\xc4\x8dku samega festivala._NEWLINE_Charles M. Schulz je z Woodstock poimenoval lik pti\xc4\x8da v stripu Peanuts. Leta 1970 je revija Mad objavila pesem Franka Jacobsa, z naslovom "I Remember, I Remember The Woodstock Music Fair", ki opisuje prometne zastoje in prerivanje skozi mno\xc5\xbeico, da bi lahko sploh sli\xc5\xa1ali koncert. Pesem je ilustriral Sergio Aragon\xc3\xa9s. Keith Robertson je leta 1970 izdal otro\xc5\xa1ko knjigo Henry Reed\'s Big Show, v kateri poizku\xc5\xa1a glavni lik posnemati uspeh Woodstocka s tem, da priredi koncert na stri\xc4\x8devi farmi. Leta 1973 je bila premiera odrske predstave National Lampoon\'s Lemmings, ki je orisala festival "Woodchuck", pri tem pa s parodijo prikazala nastope \xc5\xa1tevilnih izvajalcev z Woodstocka._NEWLINE_Sodobnej\xc5\xa1a kultura se prav tako spominja Woodstocka. Time je 18. marca 2010 uvrstila nastop skupine The Who na Woodstocku na lestvico 10 dogodkov z glasbenih festivalov._NEWLINE_Leta 2005 je argentinski pesnik Edgar Brau objavil dalj\xc5\xa1o pesem Woodstock, ki opisuje festival. Angle\xc5\xa1ki prevod pesmi je bil objavljen januarja 2007 v reviji Words Without Borders._NEWLINE_Leta 2017 je pevka Lana Del Rey izdala pesem, "Coachella - Woodstock in My Mind", s katero je opisala svoje skrbi glede napetosti med Severno Korejo in ZDA. Pesem je napisala med festivalom Coachella, v njej pa je Woodstock opisala kot simbol miru.'